Ajánlások

„Ha eleged van a sablonos egészségügyi tanácsokból, amelyek csak csalódást okoznak, ez a könyv egy igazi fellélegzés lesz számodra. Dr. Mindy Pelz segít megalkotni a tested és céljaid szempontjából egy csak rád szabott tervet. Tapasztalataival ötvözi az úttörő kutatásokat, amelyekből egy jobb egészséghez vezető egyértelmű útmutató kerekedik ki.”

Jessica Ortner, a Karcsúsító EFT – Kopogtató módszerrel a fogyásért (2014, Budapest, Bioenergetic Kiadó) New York Times-bestseller szerzője

„Dr. Mindy a böjt Warren Buffetje.”

Jesse Itzler vállalkozó, a New York Times bestsellerírója,állóképességi sportoló és az Atlanta Hawks tulajdonosa

„Soha nem találkoztam még senkivel, aki jobban tiszteli a testet és a gyógyuláshoz szükséges veleszületett intelligenciáját, mint Mindy. A test iránti tiszteletét intenzív szenvedéllyel ötvözi, hogy segítsen az embereknek megtanulni, hogyan barátkozzanak meg a böjt, az evés és a méregtelenítés időzítésével. Ez az életforma a jövő útja minden olyan nő számára, aki egészségesen szeretne élni.”

Danica Patrick vállalkozó és egykori autóversenyző

„A Mindent a böjtről – nőknek egy csodálatos könyv, amely egyszerre inspiráló és informatív. Gazdag tudást közvetít minden nő számára, aki vissza szeretné nyerni az egészségét. Motivál és nyitottá tesz a kihívásokra.”

Megan Ramos, a New York Times bestsellerírója, és a The Fasting Method (A böjtölés módszere) társalapítója és vezérigazgatója

„A böjt a hosszú élet és a gyógyulás hihetetlen eszköze. A Mindent a böjtről – nőknek segítségével a nők végre egy olyan kézikönyvet vehetnek a kezükbe, amelyet kifejezetten az egyedi hormonális szükségleteikhez írtak.”

John Gray, a New York Times bestseller párkapcsolati szerzője, A férfiak a Marsról, a nők a Vénuszról jöttek (2015, Budapest, Trivium Kiadó) írója

„Dr. Mindy Pelz úttörő Mindent a böjtről – nőknek című könyvével egy hiánypótló kézikönyv született a böjtről, kifejezetten nők számára.”

Elle Macpherson, a Wellco alapítója, humanitárius, szupermodell és színésznő

„Abban az időben, amikor mindannyian keressük az utat az egészségünk és vitalitásunk javítására, dr. Mindy Pelz nagyszerű tanácsokkal lát el. Ez a könyv a böjtről szól, de még sok minden másról is: a női mivoltunkról, az egészségünkről és az életünkről.”

Marianne Williamson, a New York Times négyszeres bestsellerírója

„Hiánypótló eszköz a nők számára!”

Sara Gottfried orvos, a The Hormone Cure (A hormon gyógymód) New York Times-bestseller társszerzője

„A böjt egy hihetetlen eszköz a mentális és fizikai egészségünk szempontjából. Dr. Mindy nélkülözhetetlen a böjt szempontjából! Arra tanítja a hozzám hasonló nőket, hogyan aknázzuk ki a velünk született intelligenciát, miközben odafigyelünk a hormonjainkra.”

Alexandra Elle, az After the Rain (Eső után) és a How We Heal (Hogyan gyógyulunk?) című könyvek szerzője

„Elbúcsúzhatsz az állandó fáradtságtól és éhségtől. A Mindent a böjtről – nőknek megtanítja, hogy mikor és meddig böjtölj, így a hormonjaid támogatni fognak ahelyett, hogy ellened dolgoznának. Visszakapod az elmédet, és új, kisebb méretű nadrágokat kell majd vásárolnod!”

Dave Asprey, négy New York Times-bestseller, köztük a Fast This Way (Így böjtölj!) szerzője

„A böjt nem egy sablonos megközelítés. Dr. Mindy Pelz az egyik vezető szakértő a női böjt e területén. Ő tudja, hogy a böjt mennyire más a férfiak és a nők esetében. Ha nőként a legtöbbet szeretnéd kihozni a böjtből, akkor ez a könyv neked való.”

Drew Manning, a Fit2Fat2Fit tévéműsor alkotója és a Fit2Fat2Fit New York Times-bestseller szerzője

„A böjt egy erős gyógyító eszköz. A Mindent a böjtről – nőknek című könyvben dr. Mindy kiválóan segít a nőknek megérteni, hogy miként használhatják a böjtöt a hormonjaik felpörgetésére, valamint olyan tippeket és stratégiákat közöl, amelyek könnyen követhetők és kifejezetten nőkre szabottak.”

Josh Axe kiropraktikus orvos, természetgyógyász, klinikai táplálkozási szakértő, az Ancient Nutrition és a DrAxe.com alapítója, a Keto Diet (Ketogén diéta), a The Collagen Diet (A kollagén diéta) és az Ancient Remedies (Ősi gyógymódok) c. bestsellerek szerzője

„Nem hittem volna, hogy dr. Pelz még egyszer ugyanolyan sikert érhet el, mint a The Menopause Reset (A menopauza tüneteinek megszüntetése) című könyvével – de sikerült neki. Mindent felülmúlt. Új könyvének – Mindent a böjtről – nőknek – kötelező olvasmánynak kellene lennie minden olyan nő számára a bolygón, aki metabolikus rugalmasságot, vitalitást és hosszú élettartamot szeretne elérni! Tele van tudománnyal, forrásokkal és inspirációval. Ez egy olyan ajándék, amely folyamatosan ad.”

Nasha Winters természetgyógyász orvos, az Amerikai Természetgyógyászok Onkológiai Tanács tagja, a The Metabolic Approach to Cancer (A rák metabolikus megközelítése) című könyv bestsellertársszerzője

„Dr. Mindy megírta az útmutatók útmutatóját azon nők számára, akik a böjt segítségével igyekszenek pozitívan befolyásolni az egészségüket. A böjtöt a menstruációs ciklus köré szervezi. A női egészség és hormonok orvosaként nem tudom eléggé ajánlani ezt a könyvet és a lépésről lépésre szóló folyamatot, amit bemutat benne!”

Carrie Jones természetgyógyász orvos, az Amerikai Természetgyógyászok Endokrinológiai Tanácsának tagja, közegészségügyi szakértő, a Rupa Health orvosi oktatási vezetője

„Ami az egészséget illeti, nincs ennél kézenfekvőbb, mégis minden figyelmet mellőző megközelítés. Ez különösen igaz a böjtre. A Mindent a böjtről – nőknek című könyvben dr. Mindy Pelz mesteri munkát végez annak kidolgozásával, hogy a nőknek miért kell másképp böjtölniük, mint a férfiaknak. Mindy a tudomány által alátámasztott gyakorlati lépéseket mutat be arra vonatkozóan, hogy a különböző életszakaszokban lévő nők hogyan alkalmazhatnak bizonyos böjtstratégiákat a hormonok kiegyensúlyozása, az anyagcseréjük visszaállítása és a súlycsökkentés érdekében anélkül, hogy megfosztanák magukat bármitől is. Ha kíváncsi vagy rá, hogyan alkalmazd a böjtöt az egyedi hormonális igényeidet figyelembe véve, ez a könyv neked szól!”

Ben Azadi, a Keto Flex bestsellerszerzője

„A táplálkozás és az integratív egészség területei egyre inkább felismerik a rövid és hosszú távú böjt erejét az egészségre és a betegségekre vonatkozó protokollokban. Azonban elég gyakran figyelmen kívül hagyják a ciklikus hormonális minták anyagcserére, valamint a böjt élettanára gyakorolt hatását. Dr. Pelz egy olyan stratégiát vázol fel a böjt egészségre gyakorolt hatásának optimalizálására, amely összhangban van a hormonális ciklusokkal.”

Dr. Zach Bush orvos (belgyógyászat, endokrinológia és hospice-ellátás)

„Dr. Mindy egy csodálatos női egészségvédő: minden életszakaszban képessé teszi a nőket arra, hogy elfogadják a fiziológiájukat, és többé ne kérjenek bocsánatot az egyedi szükségleteikért! A böjt a sok eszköz egyike, amely életszakasztól függetlenül segíthet boldogulni!”

Cynthia Thurlow gyakorló nővér, az Intermittent Fasting Transformation (Az időszakos böjt átformáló ereje) szerzője

„Frissítő élmény! Dr. Mindy Pelz könyve a páciensek történeteit ötvözi a böjt tudományáról szóló ős- és táplálkozáskutatásokkal, valamint a nők számára követendő egyértelmű lépésekkel kapcsolja össze azokat. Szavai pontos tanácsokat közvetítenek. Azon kaptam magam, hogy azt mondogatom: „Ó, ezt lopom.” Nagyszerű olvasmány!”

Dr. Annette Bosworth, a Dr. Boz alapítója, a Meaningful Medicine tulajdonosa, valamint az Anyway You Can (Képes vagy rá) és a ketoContinuum (ketoKontinuum) szerzője

„A Mindent a böjtről – nőknek egy kötelező útmutató, amely segít visszaállítani a hormonok egyensúlyát, megtanítja, hogyan idősödj szépen, valamint receptet ad rá, hogyan nézz ki fantasztikusan, és hogyan érezd magad remekül. De ami még ennél is fontosabb: dr. Mindy útmutatásainak követése komoly hatással lehet a következő generációkra is, hiszen a böjt a legjobb méregtelenítés. Vásárolj egy példányt lányaidnak és unokáidnak, tanítsd meg őket a női böjtre, hogy segíts véget vetni a hormonális egyensúlyhiánynak, a meddőségnek és végső soron gyermekeink krónikus betegségeinek.”

Donna Gates, a neveléstudomány mestere, az Amerikai Öregedésgátló Egészségügyi Gyakorló Testület tagja, nemzetközi bestselleríró és a The Body Ecology Diet (A test ökológiai diéta) alapítója

„A testmozgáshoz hasonlóan a böjt is egy hihetetlen, ingyenes gyógyító eszköz, amelyből mindenki profitálhat. Ami ezt a könyvet olyan egyedivé teszi, hogy a nőknek lett egy böjtöléssel kapcsolatos kézikönyvük, amely segít testreszabni az ételeiket és a böjtöt, hogy azok megfeleljenek a hormonjaiknak. A Mindent a böjtről – nőknek című művében dr. Mindy nemcsak a böjt tudományát teszi könnyen érthetővé, hanem egy teljesen új egészségügyi paradigmát vázol fel nők és férfiak számára, hogy számtalan pozitív módon befolyásolhassák az életüket.”

Tony Horton bestselleríró és a népszerű P90X-edzéssorozat megalkotója

Dr. Mindy Pelz

Mindent a böjtről

– nőknek

Dr. Mindy Pelztől megjelent:

The Menopause Reset: Get Rid of Your Symptoms and Feel Like Your Younger Self Again (A menopauza tüneteinek megszüntetése

– Szabadulj meg a tüneteidtől, és érez magad fiatalabbnak!)

The Reset Factor: 45 Days to Transforming Your Health

by Repairing Your Gut (A Reset Faktor

– Változtass az egészségeden, és gyógyítsd meg a bélrendszeredet 45 nap alatt!)

The Reset Factor Kitchen: 101 Tasty Recipes to Eat Your Way to Wellness, Burn Belly Fat, and Maximize Your Energy

(A Reset Faktor Konyha – 101 ízletes recept, hogy egészségesre edd magad, elégesd a hasi zsírt, maximalizáld az energiaszintedet)

Dr. Mindy Pelz

Mindent a böjtről

– nőknek

Egészség, vitalitás, hormonegyensúly és tartós fogyás a böjt gyógyítóerejével

Budapest, 2023

A mű eredeti címe: Fast Like a Girl – A Woman’s Guide to Using the Healing Power of Fasting to Burn Fat, Boost Energy, and Balance Hormones

A mű eredetileg a Hay House, Inc. kiadásában jelent meg az Egyesült Államokban 2022-ben.

www.hayhouse.com®

© Dr. Mindy Pelz, 2022

© Bioenergetic Kiadó Kft., 2023

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-658-3

© Fordította: Seres Noémi

Főszerkesztő: Kajtár-Schneider Krisztina

Felelős szerkesztő: Kővári Bettina

Illusztráció: Marisol Godinez

Borítóterv: Vancsura Olga

Minden jog fenntartva. A könyv egyetlen része sem reprodukálható semmilyen mechanikus, fényképészeti vagy elektronikus eljárással vagy hangfelvétel formájában; nem tárolható elektronikus rendszerben, nem továbbítható és nem másolható más módon nyilvános vagy magáncélra – kivételt képeznek a cikkekben és az ismertetőkben szereplő rövid idézetként való „méltányos felhasználások” – a kiadó előzetes írásos engedélye nélkül.

Ennek a könyvnek a szerzője sem közvetlenül, sem közvetve nem ad orvosi tanácsot, és nem írja elő semmilyen technika alkalmazását fizikai, érzelmi vagy egészségügyi problémák kezelésére. A szerző szándéka csupán annyi, hogy általános jellegű információkat kínáljon, amelyek segíthetnek az érzelmi, fizikai és lelki jóllétre való törekvésben. Abban az esetben, ha a könyvben található információkat saját célból felhasználod, sem a szerző, sem a kiadó nem vállal felelősséget.

A Resetter-közösség hölgyeinek:

Köszönöm, hogy megosztottátok velem a gyógyulásotok történetét. Figyelek rátok, látlak titeket. Mérhetetlenül erősek vagytok. Együtt bármire képesek vagyunk.

Ez a könyv általános információkat és tanácsokat tartalmaz a böjt lehetséges előnyeiről. Nem helyettesíti a személyre szabott orvosi tanácsokat.

Mint minden új egészségügyi protokoll esetében, az ebben a könyvben javasolt gyakorlatokat is csak az orvosoddal folytatott konzultációt követően szabad követned, hogy megbizonyosodj róla, azok megfelelnek

az egyéni körülményeidnek. A szerző és a kiadó kifejezetten elhárítja a felelősségét minden olyan káros hatásért, amely a könyvben található információk felhasználásából vagy alkalmazásából eredhet.

Tartalomjegyzék

Előszó

Bevezetés

Első rész: Mögöttes tudomány

1. fejezet – Nem a te hibád

2. fejezet – A böjtölés gyógyítóereje

3. fejezet – Metabolikus váltás: a fogyás hiányzó láncszeme

4. fejezet – Böjtölj női módra!

Második rész: A női böjt művészete

5. fejezet – Alakítsd ki a csak rád jellemző böjtölő életmódot!

6. fejezet – Hormonokat támogató ételek

7. fejezet – A böjtciklus

Harmadik rész: A 30 napos visszaállító böjt

8. fejezet – A 30 napos visszaállító böjt

9. fejezet – Hogyan fejezd be a böjtöt?

10. fejezet – A böjtöt megkönnyítő trükkök

11. fejezet – Receptek

Utószó

A Függelék – A leggyakrabban használt kifejezések gyűjteménye

B függelék – Étellisták

C függelék – Böjti protokollok speciális problémák orvoslására

Végjegyzet

Bibliográfia

Különleges alapanyagok és ételek listája

Receptmutató

Tárgymutató

Köszönetnyilvánítás

A szerzőről

Előszó

Ha a hormonjaim történetéről van szó, nem is tudom, hol kezdjem. 10 évesen elértem a pubertáskort, 13 éves koromban pedig már turnéztam. Minden egyes ciklus során erős fájdalmat, erős vérzést és rengeteg gyulladást tapasztaltam. A testem minden része megduzzadt – beleértve a hangszálamat is –, aminek az eredménye sok kórházi látogatás és programlemondás volt. A húszas éveim elején a nőgyógyászom folyamatos fogamzásgátló szedését javasolta. Amikor véget ért az egyik levél fogamzásgátló, azonnal belekezdtem a következő levél tablettába. A menstruáció hiánya azt jelentette, hogy nem volt gyulladás, és nem voltak többé lemondott előadások. Akkoriban jó ötletnek tűnt.

Aztán egy nap, miután majdnem két évtizedig elfojtottam a természetes ciklusomat, a testem úgy döntött, hogy vissza akar térni a ciklikus ritmusához. Rengeteg spirituális fejlődésen mentem keresztül addigra, ami lehetővé tette, hogy hallgassak az ösztöneimre és a petefészkemre, amelyek azt súgták, hogy itt az ideje, hogy szembenézzek azzal, ami elől ennyi éven át menekültem, és engednem kell, hogy a testem kifejezze azt, amit ki kell fejeznie. Érdekes módon a testem 2019 decemberében döntött így, mindössze három hónappal azelőtt, hogy a világjárvány miatt mindannyian az otthonainkba húzódtunk volna. Ami miatt annyi éven át aggódtam – a megélhetésem elvesztése –, valóban a küszöbön volt, de nem úgy, ahogy vártam. Szeretném azt hinni, hogy a testem és a lelkem összhangban voltak az elkövetkezendőkkel, és tudtam, ha úgy döntök, visszatérhetek önmagamhoz…

Amióta lehetővé tettem a testem számára, hogy visszatérjen a természetes ciklusához, az ösztönös ritmushoz való visszatérés időnként olyan volt, mintha fogat húzattam volna érzéstelenítés nélkül, de szükséges volt, hogy felfedezzem a női erőmet a maga teljességében, saját magam legteljesebb kifejeződését.

Azt hihetnénk, hogy akinek a születésétől fogva a zene folyik az ereiben, az könnyen megtalálja a ritmust és a flow-t. De hogy lépést tudjak tartani az állandó munka és teljesítmény patriarchális rendszerével, elvesztettem a kapcsolatot az összes ritmus közül a legfontosabbal…, a testem veleszületett természetes ritmusával, amely, megkockáztatom, hogy mindannyiunknak van, és testünk, lelkünk azt suttogja, vagy talán kiabálja, hogy térjünk vissza hozzá. Néhányunk számára, például nekem is, a visszatérés kevésbé jelent igazi visszatérést, hanem inkább olyan érzés, mint amikor először érkezem meg az énem legigazibb középpontjába.

Egyik nap a 101-es autópályán haladtam Dél-Kaliforniában, és egy podcastot hallgattam, amelyen dr. Mindy Pelz beszélt három másik orvossal. Az egészség és a jóllét volt a téma a mostani borzalmas időkben. Valami megfogott Mindy energiájával kapcsolatban. Heves volt, bölcs, vicces, szívből beszélt, és olyan megnyugtatónak tűnt. Aztán a belső hangom azt súgta: „Találkoznod kell vele”, de abban a pillanatban nem tudtam, miért.

A találkozó helyett kézbe vettem a The Menopause Reset (A menopauza tüneteinek megszüntetése) című könyvét. 40 éves nőként, aki a perimenopauza felé tart, vagy már bele is lépett, elkezdtem – hozzáteszem, vonakodva – egyre többet gondolkodni a termékeny időszakból az élet azon része felé közelgő átmenetre, amiről mindenki azt mondja, hogy nyomorult egy időszak. Amikor mindenkinek leharapod a fejét, hőhullámok jönnek, és elkezded elveszíteni az eszedet. Nem akartam, hogy a negyvenes éveim így teljenek, de hogyan kerülhetném el, hiszen úgy tudtam, hogy minden nő sorsa ez.

„Celebként” bevallom, hogy nagyon sokszor előfordult, hogy a „tipikus tapasztalatok” nem jelentek meg a saját életemben (főleg, amikor egy népszerű étteremben próbáltam helyet foglalni), de az ember öregedését és a női testben bekövetkező elkerülhetetlen változásokat nem lehet megkerülni.

Mindig is vigyáztam a testemre, de az elmúlt néhány évben észrevettem, hogy az energiám csökken. Agyi köddel küzdöttem, azon kaptam magam, hogy keresem a szavakat, amikor kommunikálni próbáltam, és elfelejtettem, miért mentem be egy helyiségbe. Súlyos szorongás és depresszió is gyötört az elmúlt évtizedben, ami arra vitt rá, hogy gyógyszert szedjek, tudatosságot erőltessek magamra, valamint minden elérhető alternatív kezelést kipróbáltam. Mégis úgy éreztem, hogy az egészségügyi problémáimmal nem jutottam előrébb, nem találtam egyértelmű megoldást, és a dr. Mindy könyvében olvasott információk csak megerősítették a gyanúmat.

Nagyon szerencsés voltam, hogy személyesen együtt dolgozhattam dr. Mindyvel, aki számtalan órát töltött azzal, hogy megtanítson mindarra, amit a következő oldalakon olvashatsz. Ezeket a leckéket szerintem meg kellene tanítani minden lánynak a pubertás elérésekor, de mégsem történik így. Itt az ideje, hogy újra gondoskodjunk magunkról, megerősítsük a szívünket és az elménket azzal a tudással, amely lehetővé teszi, hogy többé ne legyünk kiszolgáltatva semmi és senki rajtunk kívül állónak, ha az egészségünkről van szó.

Ha azon tűnődsz, hogy vajon mibe keveredsz ezzel a könyvvel, csak annyit mondhatok: hamarosan felfedezed a csodálatos női tested gyógyítóerejét. Hamarosan elsajátítod az összes szükséges eszközt ahhoz, hogy a legősibb, legösztönösebb helyről – a saját testedből és lelkedből – hozd létre a gyógyulást, az örömöt és a teremtést.

Amíg nem találkoztam dr. Mindyvel, nem is tudom, hogy valójában hittem-e a saját testem öngyógyító erejében. De most már hiszek. Bármilyen kihívással is nézel szembe, tudnod kell, hogy a gyógyulás lehetséges. Persze nem egyik napról a másikra. Önképzésre van szükség – amibe most bátran belekezdesz –, szeretetre, tiszteletre és a tested egyedi szükségletei iránti odaadásra, de hiszek benned, és minden kétséget kizáróan tudom, hogy dr. Mindy is hisz benned.

Nem tudom, ti hogy vagytok vele, de kislányként rengetegszer hallottam a következő mondatokat: „Ne fuss már úgy, mint egy lány!” „Ne dobj úgy, mint egy lány!” „Úgy ütsz, mint egy lány.” Olyan volt, mintha lánynak lenni vagy bármit „lányként” csinálni „rossz” lenne. Bárcsak az a kislány tudta volna akkor, hogy lánynak lenni hatalmas szupererő! De a nő, akivé vált, most már bizonyosan tudja!

Ez a nő már tudja, hogy a női mivolta szent; varázslatra képes, és segíthet meggyógyulni. Még a körülötte lévő világnak is segíthet gyógyulásában. Imádkozom, hogy minden nő, aki ezt a könyvet olvassa, megtudja, hogy úgy csinálni valamit, mint egy „lány” – különösen, ha megtanuljuk, hogyan ápoljuk az ősi természetünket – út a szabadságba és út a mennyországba már idelent a földön.

LeAnn Rimes

Grammy-díjas énekes és dalszerző Kereső, az igazság kimondója,
misztikus és összességében egy belevaló nő 2022

Hatalmas erő lakozik a ciklikus természetünkben, mert mi magunk vagyunk a természet. Mi, mint a természet maga, életet adunk és a természet ritmusa szerint élünk. A benned lakozó gyengéd lény, aki a legigazabb éned, tudja ezt minden mélységében.

A mi feladatunk emlékezni, levetni magunkról a társadalom ránk kényszerített beidegződéseit és zavaró hatását, a „jó kislány” képét. Ideje visszatérnünk a legtermészetesebb formánkhoz és ritmusunkhoz. Minden orgazmus nyújtotta örömöt, minden ősi kiáltást, minden megérzést, minden mély szomorúságot és gyászt, a pihenés minden pillanatát, a régi dolgok levetkőzését, minden grammnyi kreatív erőt meg kell engedni, tisztelni kell, és szentként tekinteni rá.

Szent vagy. Nemcsak akkor, amikor ragyogsz, hanem akkor is, amikor borús vagy. A legnagyobb erőd a saját ritmusod követésében rejlik, a természet elleni küzdelem feladásában, a természeted elleni küzdelem feladásában. Mert végül Földanya mindig nyer. A választásunk abban áll, segítünk-e neki kibontakozni.

LeAnn Rimes

Bevezetés

Soha nem volt még nagyobb szükségünk egy új egészségügyi paradigmára. Az elmúlt néhány évtizedben az egekbe szöktek az olyan krónikus betegségek, mint az Alzheimer-kór, a rák, a cukorbetegség, a meddőség, a szív- és érrendszeri, az autoimmun betegségek, a hangulati rendellenességek, valamint a krónikus fájdalom. Ami a legelkeserítőbb ebben a hullámban, hogy éppen a nők esetében állítanak fel sok ilyen diagnózist. Ennek ellenére a nők számára még mindig egy egységes megoldást kínálnak, amely ritkán veszi figyelembe a hormonális szükségleteiket, ebből adódóan nem kapnak válaszokat, nem hallják meg őket, és továbbra is betegek maradnak.

Túlságosan is jól ismerem ezt a forgatókönyvet, mert én is ezek közé a nők közé tartoztam. 19 évesen szüntelen fáradtság vett erőt rajtam. Olyan fáradtság, amely lehetetlenné tette a legegyszerűbb mindennapi életfeladatok elvégzését. Abban a korban, amikor a legtöbben azon gondolkodtak, hogy milyen pályára lépjenek, azért küzdöttem, hogy összeszedjem az erőmet, hogy fel tudjak kelni az ágyból. Válaszok után kutatva azon kaptam magam, hogy a világ egyik legjobb orvosának a rendelőjében ülök, aki krónikusfáradtság-szindrómát diagnosztizált nálam, amelyre nem volt ismert gyógymód. Azt mondta, évekbe telik, mire kigyógyulok egy ilyen legyengült állapotból, majd azt ajánlotta, hogy hagyjam abba az iskolát, szedjem a kísérleti gyógyszereket, és reménykedjek, hogy a testem meggyógyul. Akkoriban sportösztöndíjas voltam, és az edzők ott lihegtek a nyakamban, hogy térjek vissza a teniszpályára. Nem volt időm várni.

Mindannyiunknak vannak olyan pillanatai, amelyekre ha visszaemlékezünk, rájövünk, hogy akkor, abban a pillanatban örökre megváltozott az életünk. Az, amikor az orvosi rendelőben ültem, egy ilyen pillanat volt. Nők millióihoz hasonlóan én is hitetlenkedve hallgattam az elkeserítő prognózist az orvostól. Mégis megszólalt bennem egy hang, amely folyamatosan azt súgta, van más út is. Hogyan romolhat le a testem állapota 20 évesen? Ha a krónikus fáradtság legjobb orvosa nem tud segíteni, hogyan fogok én magam kiutat találni ebből? Ez a borús pillanat megtanított számomra egy fontos leckét, amelyet beépítettem a gyakorlatomba: ha az egészséged megromlik, egyetlen emberre van csak szükséged, aki hisz benned és reményt ad. Szerencsém volt azon a napon, mert ez a személy az anyám volt. Az orvos tanácsa felett érzett csalódottságában azonnal elvitt egy holisztikus orvoshoz. 1989-et írtunk, és akkoriban szinte lehetetlen volt természetesebb megközelítésű orvost találni. Mi volt az első javaslata? Változtassak az étrendemen. Elmagyarázta, hogy nem minden étel egyenlő: egyes ételek erősítik az egészséget, mások pedig elvesznek belőle. Az egészségem ellen dolgozó ételeket ettem. Azonnal megismertetett egy olyan diétával, ami nagyon hasonlít a mai igen népszerű ketogén diétára.

Az étrendi ajánlások betartása után három héten belül éreztem, hogy valami drámai változás megy végbe a testemben. Nemcsak az energiám tért vissza, hanem az agyam is tisztább lett, erőfeszítés nélkül elkezdtem fogyni, és a nyomasztó sötétség, amiben hónapok óta tapogatóztam, egyik napról a másikra eltűnt. Szó szerint úgy éreztem, mintha valaki csodaszert adott volna nekem, pedig csak azt változtattam meg, hogy mit eszem.

Miért reagált ilyen jól a szervezetem ezekre az étrendi változásokra? Milyen gyógyítóerőt váltottam ki azzal, hogy megváltoztattam a fogyasztott ételeket? És miért volt ennek a két orvosnak ennyire drámaian eltérő véleménye az egészségem visszanyeréséről? Le voltam nyűgözve, hogy a testem ilyen gyorsan reagált az étrendi változtatásokra. Csillapíthatatlan vágyat éreztem, hogy rájöjjek, mire képes még a testem az ételek erejét felhasználva. Ugyanakkor azon is elgondolkodtam, vajon hányan kaphatnak az enyémhez hasonló kegyetlen diagnózist, akiket soha nem tanítanak meg arra, hogy az étel milyen hatással lehet a test gyógyulási képességére. Ez az élmény felébresztette bennem a vágyat, hogy segítsek másoknak is meglátni, hogy egy olyan egyszerű dolog, mint az étel, milyen hatással lehet az egészségre.

Azóta szinte minden népszerű diétás divatot tanulmányoztam és teszteltem, ami csak felbukkant. Az elmúlt 25 évet az egészségügyi lövészárkokban töltöttem több ezer páciens társaságában, és segítettem nekik felfedezni, milyen fontos az egészségük szempontjából, hogy mit és mikor esznek. Ebből a kutatásból azt tanultam meg, hogy az emberek minden eddiginél jobban szenvednek a rossz ételválasztásaiktól. Az Amerikai Betegségmegelőzési és Járványügyi Központ (Centers for Disease Control and Prevention – CDC) nemrégiben közzétette, hogy az amerikaiak 60 százaléka szenved egy krónikus betegségben, 40 százalékuk kettő vagy több betegséggel küzd, és az egészségügyi ellátásra költött sok milliárd dollár 90 százaléka ezeknek a krónikus betegségeknek a kezelésére megy el. Miért vagyunk ennyire betegesek? Mi változott meg az utóbbi harminc évben, ami miatt ennyi krónikus betegség ütötte fel a fejét? Ha a legtöbb krónikus betegség kiváltó okait nézzük, egy közös pontot találunk, ez a közös pont pedig az anyagcserezavar.

A metabolikus szindróma, a több, egymással összefüggő anyagcserezavar együttes manapság egyre nagyobb visszhangot kap, és ennek jó oka van. Megfelelően működő anyagcseréről akkor beszélünk, ha valaki gyógyszerek használata nélkül megfelelően képes szabályozni a vércukorszintjét, a vérnyomását és a koleszterinszintjét. A rossz anyagcsere nemcsak krónikus betegségekhez vezet, hanem az immunrendszert is veszélyezteti. Az anyagcserezavarokkal kapcsolatban az a legmegdöbbentőbb, hogy kultúránk elkezdte természetesnek venni ezt az állapotot. Azokat a jellegzetes jeleket, amelyek azt jelzik, hogy az anyagcsere romlik, az orvosok gyakran nem veszik komolyan, és az „öregedés”, a „genetikai” vagy az „elkerülhetetlen” címkékkel látják el. Egyértelmű jelei vannak annak, ha valakinek romlani kezd az anyagcseréje: a magas vércukorszint, a trigliceridek, az alacsony sűrűségű lipoprotein- (LDL-, azaz „rossz”) koleszterinszint, a vérnyomás vagy a növekvő derékbőség mind ezt jelzi. A romló anyagcsere klasszikus jele, amellyel ritkán foglalkoznak, hogy az ember nem képes táplálék nélkül meglenni. Ezt hipoglikémiának nevezik, de a testünknek van egy tartalék energiarendszere, amelynek élelem hiányában működésbe kell lépnie, hogy energiát, mentális tisztaságot adjon, és felrázzon, amíg el nem érkezik a következő étkezés. Ha küzdelmes négy órát kibírnod étel nélkül, akkor itt az ideje az anyagcsereturbónak.

2018-ban a Chapel Hill-i North Caro Lina Egyetemen megjelent egy tanulmány, amely azt állítja, hogy az amerikaiak mindössze 12 százalékának egészséges az anyagcseréje. És ez nem csak az amerikaiakra vonatkozik: jelenleg világszerte több mint 800 millió elhízott ember él. A British Medical Journal szerint sok országban az elhízás több embert öl meg, mint a dohányzás.1 Ami a legzavaróbb lehet ebben az adatban, az az, hogy az elhízással küzdő népesség leggyorsabban növekvő csoportja a gyerekek. Az előrejelzések szerint a következő évtizedben a gyermekkori elhízás 60 százalékkal fog növekedni, és 2030-ra eléri a 250 milliót. Az elhízás növekedésével kapcsolatos egészségügyi költségek 2025-re várhatóan meghaladják az 1 billió dollárt.

Az olyan tekintélyes orvosi folyóiratok, mint a The Lancet, még azt is kijelentik, hogy erős korreláció fedezhető fel az anyagcsere-betegségek és a Covid–19 erősebb lefolyása között, ezért a világjárvány utáni időszakban a jó anyagcserének globálisan a legnagyobb figyelmet kell kapnia.2 Jelenlegi erőfeszítéseink az anyagcsere-problémák és az elhízás megelőzésre, valamint gyógyítására nyilvánvalóan nem megfelelőek. A hozzáállásunkat kell megváltoztatnunk ehhez az egyre gyakoribb problémához. A rossz anyagcsere nemcsak egy szám a mérlegen vagy egy rossz laborlelet, hanem egy krízisben lévő emberről van szó. Az egyes egészségügyi krízisek nemcsak az egyént érintik, hanem hatással vannak az adott személy családjára, a közösségeinkre, és – amint azt a járvány megtanította – a világ egészére. Mindannyian együtt küzdünk az anyagcserezavarral.

Bármilyen szomorú is a jelenlegi anyagcsere-állapotunk, van egy egyértelmű kiút. Egy olyan út, amely nem vesz igénybe időt, és nem kerül pénzbe sem. A tudomány is alátámasztja, és bárki, bárhol, bármikor megteheti. Ez pedig a böjt. Bár a böjt művészete nem új egészségügyi koncepció, az elmúlt években sokan felfedezték, hogy a böjt a leggyorsabb út a jobb egészség eléréséhez. Amikor arra törekedtem, hogy táplálkozással segítsek javítani a betegek egészségi állapotát, több olyan tanulmányba botlottam, amelyek bizonyították a böjt hatékonyságát. Annyira lenyűgözött, ahogy a tudomány leírja, hogyan gyógyul a testünk a böjt alatt, hogy minden páciensem kezelési tervébe beépítettem azt. Az eredmények elképesztőek voltak. Soha nem láttam még a testet ilyen gyorsan gyógyulni egy olyan egyszerű változtatás hatására, mint hogy mit eszünk. Emiatt felmerült bennem a kérdés: Ha a böjt ilyen erőteljes hatással van a pácienseimre, vajon ezt az eszközt mindenki képes lehet használni?

A 25 éves gyakorlatom során folyamatosan azt tapasztaltam, hogy a két legnagyobb akadály, amellyel az emberek a gyógyulás során szembesülnek, az idő és a pénz. A böjt mindkettőről gondoskodik. Annyira megszállottja lettem ennek az ismét felbukkanó ősi egészségügyi eszköznek és az eredményeknek, amelyeknek tanúja voltam, hogy úgy döntöttem, tanítani fogom a böjt tudományát a YouTube-csatornámon. Gyorsan rájöttem, hogy sokan, különösen a nők, ki voltak rá éhezve, hogy megtanulják, hogyan kell hatékonyan böjtölni. Három évvel és 900 videóval később az élvonalban jártam, és szemtanúja voltam egy feltörekvő egészségügyi trendnek, amelyről mind a betegek, mind pedig az orvosok is szerettek volna többet megtudni. A böjt tanításával töltött évek során több százezer gyógyulás történetét osztották meg a csatornámon. Egyértelmű, hogy az ember teljesen elragadtatottak lesznek a böjt során tapasztalt, gyors eredmények láttán.

Amint hamarosan te is rájössz, a böjtről szóló tanulmányok lenyűgözőek. Az olyan tekintélyes tudományos folyóiratok, mint a The New England Journal of Medicine, a Cell Metabolism, a Nature és a The British Medical Journal következetesen új bizonyítékokat tesznek közzé annak bizonyítására, hogy a böjt miért működik olyan jól. Ezek a tanulmányok bemutatják, hogyan segíti a böjt az anyagcsere minden aspektusát, a fogyástól a magas vérnyomáson, az inzulinrezisztencián és a gyulladásokon át egészen a koleszterinszint csökkentéséig. Tudományos bizonyítékaink vannak arra vonatkozólag is, hogy a böjt helyreállítja a bélmikrobiomunkat, javítja a neurodegeneratív betegségeket, például a demenciát és az Alzheimer-kórt, újraindítja a küszködő immunrendszert, és felerősítheti a boldogság neurotranszmittereit (ingerületátvivő anyagokat), például a dopamint, a szerotonint és a GABA-t.

Bár a tudományos bizonyítékok egyértelműek arra vonatkozólag, hogy a böjt gyógyít, azonban még mindig van egy hatalmas félreértés: a böjthöz való egységes hozzáállás nem működik, különösen a nők esetében. Bármennyire is izgalmas, hogy egyre többen építik be az életmódjukba az időszakos böjtöt, felmerül azonban három kritikus kérdés, amelyekre nem térnek ki.

Az első az, hogy meddig böjtöljön valaki? Az időszakos böjtről általában azt gondolják, hogy az 13–15 órát jelent étkezés nélkül. Ennek ellenére sokan követik azt a kutatást, amelyet a 16 : 8 arányú böjtről végeztek – 16 óra böjt, majd 8 óra étkezési idő. Mindeközben az egyik leghíresebb böjtvizsgálat feltárta, hogy a háromnapos böjt elpusztíthatja a rák előszobáját jelentő sejteket, és újraindíthatja az egész immunrendszert. Ahogy ezek a tudományos cikkek egyre általánosabbá válnak, és a böjt is egyre népszerűbb lesz, sok nézet kering arról, hogy mennyi ideig is kell böjtölni. Ez sokak számára hihetetlenül kaotikussá teszi annak megállapítását, hogy mennyi ideig kellene böjtölni, kell-e böjtölni minden egyes nap, és hogy egyáltalán helyesen böjtölünk-e. Ahogy megtanulod élvezni a böjtöt, egyre csábítóbbá válik, hogy mind hosszabbra nyújtsd azt. De vajon a hosszabb jobb? Gyakran nincsenek egyértelmű válaszok.

A második kérdés az, hogy milyen ételeket lehet a legjobban párosítani a böjttel. Sokan annyira beleszeretnek a böjtbe, hogy elfelejtik, az ételek is gyógyítanak. Mégis a lakoma és a böjt váltakozásának ritmusa hozza létre a legnagyobb anyagcsere-változást. A böjtszakértők elsősorban a böjt közben végbemenő gyógyulásra összpontosítottak, így a böjtölők sötétben kénytelenek tapogatózni az ételek gyógyító jelentőségét illetően, amikor esznek. Ez kihívást jelent, mivel sokan még mindig a szokásos nyugati étrendet fogyasztják, ami tele van kemikáliákkal, cukorral és gyulladást okozó zsírokkal. Bármilyen ellentmondásosan is hangzik, az ételt nem szabad kihagyni a böjt témájából. Ha a megfelelő ételeket böjttel párosítod, csodák történnek – különösen a nők esetében.

Ez elvezet a harmadik és egyben legfontosabb kérdéshez, amelyre választ kell adni: vajon a nőknek másképp kell böjtölniük, mint a férfiaknak? Ez sarkalatos kérdés, mert a nőket nagymértékben befolyásolják a hormonok havi és a menopauzához köthető ingadozásai. Nemi hormonjaink – az ösztrogén, a progeszteron és a tesztoszteron – bonyolultsága megkívánja, hogy jobban odafigyeljünk a kortizol- és az inzulinszint-kiugrásokra, amelyek a stressz, a testmozgás, az étkezés, és igen, még a böjt során is előfordulhatnak. Amikor a böjt eszközével élünk, hogy létrehozzuk az anyagcsereváltást, akkor azt a hormonjainkkal szinkronban kell tennünk. Bár a férfiak életében is szerepet játszanak a hormonok, hormonjaik nem annyira érzékenyek ezekre a kiugrásokra. Ahhoz, hogy egy nő megismerhesse a böjt teljes egészségügyi előnyeit, tudnia kell, mikor és hogyan billentse át az anyagcsere-kapcsolót a hormonális ciklusának megfelelően.

Mégis, mint az egészségügy oly sok területén, a nőket itt is gyakran kihagyják a témából. Sok böjttel foglalkozó könyv egységes megközelítéssel tanítja a böjtölést mindenki számára, így a nőkben több kérdés fogalmazódhat meg, mint válasz. Podcastok, közösségimédia-bejegyzések és blogok szólnak arról, hogy a nőknek másképpen kell böjtölniük, de nagyon kevesen tanítják meg, hogy milyen ez a másképp. Ez óriási kihívást jelent. Ha egy nő úgy dönt, hogy fejest ugrik a böjtölő életmódba, de nem időzíti azt a menstruációs ciklusához, olyan káros tünetek jelentkezhetnek, mint a hajhullás, a kiütések, a szorongás, a kimaradt menstruációs ciklus, a pajzsmirigyproblémák és az alvászavar. Ezek mind olyan tünetek, amelyek elkerülhetők lennének, ha a nők megtanulnák, hogyan igazítsák a böjtöt a testük egyediségéhez. Ha megfelelően böjtölünk, azzal számos olyan állapotot képesek vagyunk megoldani, amellyel sok nő küzd. Ugyanez vonatkozik a menopauzás nőkre is, akiknek már nincs ciklusuk, de hormonális szükségleteik még mindig vannak. Ki kell térnünk arra is, hogy számukra hogyan nézzen ki a böjtölő életmód. Hosszú azoknak a nőknek a listája, akik a böjtben keresnek választ a hormonális problémáikra. Ott vannak a policisztásovárium-szindrómában (továbbiakban: PCOS) szenvedő nők, a „spirált” használó nők, akiknek nagyon kevés bizonyságuk van a menstruációs ciklusról, és a több százezer nő, akik meddőséggel küszködnek. Ezeknek a nőknek mind a speciális szükségleteikhez kell igazítaniuk a böjtöt. És ehhez útmutatóra van szükségük.

Hogy segítsek, a YouTube-csatornámon elkezdtem tanítani a böjtölés fortélyait, és hogy miként kell a böjtölő életmódot a hormonális szükségletekhez igazítani. Hat különböző böjtölési stílust vázoltam fel (13 és 72 óra közötti időtartamban) és két különböző étkezési programot (az egyik, amit én ketobiotikus étkezésnek nevezek, a másik pedig a hormonlakoma), amelyek a nők menstruációs ciklusához igazíthatók. Létrehoztam egy Böjtciklus elnevezésű eszközt is, amely lehetővé teszi a nők számára, hogy megválasszák a számukra megfelelő böjt hosszát és az étkezési stílust, hogy igazodjanak a menstruációs ciklusukhoz. A ciklussal rendelkező és a ciklus nélküli nők számára – mint például a menopauzás nők vagy a fogamzásgátlást alkalmazó nők minimális ciklussal – egyaránt létrehoztam egy részletes, 30 napos visszaállító böjtöt, amely variálja a böjt hosszát és az ételválasztást, hogy egyensúlyba hozza a hormonokat, közben pedig javítja az anyagcsere fittségét. Ha van valami, amit ezek a nők megtanítottak nekem, az az, hogy ha egy nő tudja, hogyan kell böjtölni a ciklusához igazodva, akkor megállíthatatlanná válik.

Ezek a nők inspiráltak, hogy megírjam ezt a könyvet. Ezeken az oldalakon megtalálod azokat a bevált stratégiákat, állapotspecifikus protokollokat, a böjtöt megkönnyítő trükköket, valamint olyan eszközöket is, amelyek segítségével több százezer olyan nőn segítettem, mint te magad, akik kivirágoztak a böjt hatására.

A könyvet három részre osztottam, kezdve a böjt és az anyagcsereváltás tudományával. A böjt mögött meghúzódó okok ismerete kulcsfontosságú a sikerhez. Az első részben egy rövid leckén is átkalauzollak a hormonok működéséről. Ez az a lecke, amelyet 13 évesen kellett volna valakinek megtanítani neked, ezért nagyon izgatott vagyok, hogy én mondhassam el neked. A böjt tudományának és a hormonok varázslatának az összeházasítása kulcsfontosságú a böjt sikeréhez. A második részben olyan táplálkozási alapelvekkel foglalkozom, amelyek soha többé nem engednek tévútra az anyagcserével kapcsolatban. A táplálkozás igen bonyolult is lehet, de szeretném leegyszerűsíteni számodra. Ebben a részben bemutatom neked azt a két étkezési stílust – a ketobiotikust és hormonlakomát –, amelyeket a böjtjeidhez fogsz igazítani. Azt is megtanulhatod, hogyan használhatod a Böjtciklust a különböző hosszúságú böjtjeid és a menstruációs ciklusod összhangba hozására. Végül, a harmadik részből megtanulhatod, hogyan illeszd be a böjtöt az életedbe, beleértve a 30 napos visszaállító böjtöt is, valamint a speciális protokollokat, amelyeket akkor kell alkalmaznod, ha megpróbálsz leküzdeni egy betegséget, valamint leírok pár böjtöt megkönnyítő trükköt is. Az egyik kedvenc részem – a hogyan zárj le egy böjtöt? – is körvonalazódik ebben a részben. Nem számít, hol tartasz a böjtben, tudom, hogy itt olyan információkra fogsz bukkanni, amelyek segítenek abban, hogy változtass az egészségeden.

Ahogyan évekkel ezelőtt az édesanyám volt számomra a remény, azt szeretném, hogy ez a könyv legyen a te reményed, azzal, hogy megtanulod használni a böjtöt, és visszaveszed az irányítást egészséged felett. Ez a könyv pontosan megtanítja, hogyan kell ezt csinálni. Az orvostársadalom túl sokáig figyelmen kívül hagyta a nőket. Izgatottan várom, hogy megosszam veled az ígéretet, amelyet a böjt mindannyiunk számára tartogat.

Első rész

Mögöttes Tudomány

1. fejezet

Nem a te hibád

A tested csaknem tökéletes gépezet. Több mint 300 ezer millió sejt alkotja, amelyek egységes csapatként működnek, és keményen dolgoznak azért, hogy boldogulj. Minden egyes sejt olyan, mint egy apró gyár, amely zsírégetéssel, glükózanyagcserével (glükózmetabolizmussal) és antioxidánsok előállításával termel energiát. Ezek a sejtek pontosan tudják, mikor kell feltölteniük energiával, hogy elvégezhess egy feladatot, és mikor kell lassítaniuk, hogy pihenhess. Amikor eszel, felfalják a számukra biztosított tápanyagokat, és ezeket a tápanyagokat a tested legjobb működéshez szükséges feladatok elvégzésére használják fel. Ha nem áll a rendelkezésükre élelmiszer, akkor átváltanak egy másik üzemanyagforrásra, amellyel biztosítani tudják számodra az erőt és az elméd tisztaságát, hogy tovább üzemelhess. Amikor ezeknek a sejteknek a külsején lévő receptorok érzékelik a véredben keringő hormonokat, kinyitják a kapuikat és beengedik azokat. Hatékonyan alkalmazkodnak minden olyan fizikai, kémiai vagy érzelmi hatáshoz, amellyel szembetalálod magad. Lenyűgöző, igaz?

Íme, a kihívás: szükségük van a támogatásodra. Ahhoz, hogy megfelelően működjenek, bizonyos tápanyagok elengedhetetlenek – olyan tápanyagok, mint a jó zsírok, az aminosavak, a vitaminok és az ásványi anyagok. Ha nem kapják meg ezt a támogatást tőled, nem tudják elvégezni a munkájukat. Ez az oka annak, hogy a divatos diéták nem működnek. A legtöbb gyors eredményt ígérő diéta a sejtek ellen dolgozik, lehetetlenné teszi a hosszabb távú, tartós eredmény elérését, és számos egészségügyi problémát előhív, amelyek felgyorsítják az öregedést, és utat nyitnak a krónikus betegségek felé. Ebben a fejezetben szeretném bemutatni neked azt az öt kanyargós ösvényt, amelyre a diéták csalogatnak rá – amelyekről viszont bármikor visszatérhetsz a helyes útra. Ezeket a tévutakat „a kudarcra ítélt ötösnek” neveztem el: ezek közé tartoznak a kalóriakorlátozó diéták, a rossz élelmiszer-minőség, az állandó kortizolszint-ingadozás, a növekvő egészségtelen terhelés és az általános megközelítésmódok. Ha megérted ezt az öt diétás kudarcot, látni fogod, hogy egy jó kis egészségügyi hullámvasútra ültél fel. A legtöbb diéta vakon külön kezel a testedtől, és egyenesen a frusztráció, az önbizalomhiány és a testeddel szembeni bizalmatlanság felé vezet. Véget kell vetni ennek a fogyókúrás őrületnek. A kívánt eredmény akkor érkezhet el, amikor kilépsz ennek a diétás kultúrának a korlátai közül, megérted a tested csodálatos működését, és elfogadsz egy új egészségügyi paradigmát, amely azt a hihetetlen női testet támogatja, amelyben élsz.

Mielőtt fejest ugranánk a részletekbe, szeretném, ha becsülnéd magad. Tudom, hogy végignézted a barátaid népszerű diétákkal elért sikereit, és megpróbáltad utánozni őket, majd rádöbbentél, hogy számodra nem működik ugyanaz. Tudom, milyen frusztráló, amikor elmész az orvosodhoz, hogy választ keress az egészségügyi problémáidra, majd elszégyelled magad, mert válaszul azt kapod, hogy csökkentsd a testtömegindexedet. Megértem, mennyire kiábrándultál az átlagember számára kínált tabletták ígérte megoldásokból, amelyek neked nem működnek. Tisztában vagyok azzal is, hogy azok az egészséged javítása érdekében edzőteremben töltött órák, amelyek csekély eredménnyel zárultak, elgondolkodtattak, nincs-e valami baj veled. De most engedd el ezt az egészet, mert ezek a berögződések egyáltalán nem használnak ezen az új, egészséges úton, amelyen most elindulsz.

Amikor elengeded a bűntudatot és a szégyent, tudnod kell azt is, hogy nem vagy egyedül. Rengeteg nő érez úgy, ahogyan te. Az Amerikai Betegségmegelőzési és Járványügyi Központ szerint a 21 éves és idősebb nők 41 százaléka elhízott. 45 százalékuknak magas a vérnyomása, kettőből egynél daganat fejlődik ki élete során, ötből egynél pedig Alzheimer-kór alakul ki. Kilencből egy nő 2-es típusú cukorbetegségben szenved, nyolcból egy pedig pajzsmirigyproblémával küzd. Az összes autoimmun betegség 80 százaléka a nőknél fordul elő.¹ Közös a küzdelmünk. A mi testvéreinkről, anyáinkról, nagymamáinkról, nagynénéinkről, barátainkról, munkatársainkról, főnökeinkről és közösségi vezetőinkről van szó. Mi gondoskodunk a családjainkról és a közösségeinkről. Egy olyan időszakban, amikor a világnak szüksége van arra, hogy a legjobbat hozzuk ki magunkból, rossz egészségi állapottal küszködünk, úgy érezzük, hogy az orvosok nem hallanak meg minket, és válaszokat keresünk, hogy vissza tudjuk szerezni az erőnket. A gyógyulás akkor kezdődik el, amikor meg tudod bocsátani magadnak a múltat. Amikor az öt tévútról olvasol, tudnod kell, hogy jó eséllyel nem a te hibád, amiért a korábbi diéták nem váltak be. Engedd el a kudarc érzését, az ijesztő diagnózisokat, amelyekkel felcímkéztek, vagy a korlátozó berögződéseket, amelyeket esetleg felhalmoztál az utad során. A negatív gondolatok elengedése segít létrehozni önmagad új, egészségesebb változatát.

A kudarcra ítélt ötös

1. A kalóriakorlátozó diéták

Ha örökre kitörölhetnék egy mítoszt az elmédből, az az lenne, hogy a kalóriák számolásától karcsú leszel. Úgy tanultad, hogy ha kevesebbet eszel és többet sportolsz, akkor az tartós egészséggel és boldogsággal kecsegtet. A fogyókúra ezt a megközelítést „kalória be/kalória ki” modellnek nevezi, és ez az egyik legnehezebb módja a tartós fogyásnak.

Miért? Mert minden alkalommal, amikor kevesebbet eszel és többet edzel, megváltoztatod az anyagcseréd egyensúlyi szintjét, homeosztázisát. Az egyensúlyi szint az, ahol a test megtartja a súlyát a kívánt kalóriatartományon belül. Az ódivatú felfogás szerint a genetika határozza meg ezt az egyensúlyi szintet. A szerencsések magasabb, míg a szerencsétlenek alacsonyabb egyensúlyi szintet kapnak. Új bizonyítékok támasztják alá, hogy ez nem így van. Kiderült, hogy te magad állítod be ezt a szintet: ha kevesebbet eszel és többet edzel, azzal csökkented az egyensúlyi szinted küszöbét. Ez az a pont, ahol cserben hagynak az alacsony kalóriatartalmú diéták. Mert minden alkalommal, amikor lejjebb viszed a küszöböt, megnehezíted saját magad számára, hogy bármilyen más módon étkezz. Ha visszatérsz ahhoz, hogy több kalóriát fogyasztasz vagy kevesebbet edzel, a kilók sokkal könnyebben jönnek vissza, mert túlléped az egyensúlyi szinted küszöbét. Dühítő, igaz?!

Az alacsony kalóriatartalmú diéták sajnos évek óta igen népszerűek a nők körében. Ez a megközelítés gyakran hoz átmeneti eredményt, ezért csábító lehet, hogy visszatérj hozzá. Viszont tragikus, hogy idővel a tested úgy küzd a kalóriacsökkentés ellen, hogy fokozza az agyad felé küldött éhségjelzéseket, és lelassítja az anyagcserédet. Az egyensúlyi szint változása miatt hihetetlenül nehéz hosszú távon sikert elérni ezekkel a diétákkal. Kihívás lehet elengedni a kalóriakorlátozással kapcsolatos berögződéseidet. Ha magadra ismertél, akkor nézzük meg az egyik leghíresebb kalóriakorlátozási tanulmányt: a minnesotai éhezéskísérletet. Bár a 60-as évekre nyúlik vissza, ugyanakkor ezt a kísérletet még mindig a legjelentősebb tanulmányként tartják számon, amelyet valaha végeztek azokról a fizikai, érzelmi és társadalmi változásokról, amelyek akkor következnek be, amikor az emberi test hosszú ideig kalóriakorlátozás alatt áll. Egy 13 hónapos időszak alatt 36 férfi kapott fokozatosan kisebb mennyiségű ételt, amíg be nem álltak az 1500 kalóriás diétára. Amikor ezt az alacsony kalóriatartalmú étrendet alkalmazták, a kutatók számos drámai változást észleltek alanyaik fizikai és mentális egészségében. Először is annyira lefoglalta őket az étel gondolata, hogy nem tudtak a napi feladatokra koncentrálni. Emellett depressziósak lettek, szorongtak, kedvetlenség uralkodott el rajtuk, hipochonderekké váltak, és szociálisan visszahúzódók lettek. Hasonlít a legutóbbi diétád során tapasztaltakhoz? Bármennyire is aggasztónak hangzik, a legmegdöbbentőbb eredmény az volt, ami akkor történt, amikor a vizsgálatban résztvevők újra elkezdtek normálisan táplálkozni. Amikor a kísérlet véget ért, a résztvevők továbbra is mentális problémákkal küzdöttek. Gyorsan visszahízták a leadott kilókat – ezenfelül a testtömegük további 10 százalékát szedték magukra. A rossz mentális egészség és a pluszkilók nem éppen a fogyókúrázók álma, mégis tudtunkon kívül sokan megismételtük már ezt a tanulmányt. Ez a kísérlet számos szempontból bizonyítja, hogy a kalóriakorlátozás milyen károkat okoz az egészségünkben.

2. A rossz élelmiszer-minőség

Negyven évvel ezelőtt az amerikai kormány háborút hirdetett a zsír ellen. Aggodalmukat fejezték ki, miszerint a zsír hozzájárul a szív- és érrendszeri betegségekhez, ezért azt tanácsolták az embereknek, hogy tartózkodjanak mindenféle zsírtól, különösen a telített zsírsavaktól és a koleszterintől. Ez a nyilatkozat indította el az alacsony zsírtartalom mozgalmát, és arra kényszerítette az élelmiszeripart, hogy „zsírmentes” élelmiszereket fejlesszen ki. A zsír kivonásával azonban az élelmiszeriparnak egy nagy akadályt kellett leküzdenie: az ízlést. A zsír jóízűvé teszi az ételeket. Az élelmiszeripar ezért a zsírt cukorral és ízfokozó kemikáliákkal helyettesítette a termékeiben, ami az elhízás arányát az egekbe emelte. A 60-as években az amerikaiaknak kevesebb mint 14 százaléka volt túlsúlyos; ma ez a szám megközelíti a 40 százalékot, és az előrejelzések szerint 2030-ra az amerikaiak 50 százaléka lesz elhízott.

Ha alacsony zsírtartalmú címkét látsz egy terméken, gyorsan tedd vissza a polcra. Az alacsony zsírtartalmú és a magas cukortartalmú, erősen mérgező összetevők közé egyenlőség jelet tehetsz – ez az a két dolog, amitől gyorsan elhízol. De miért ösztönzik a hízást ezek az új, divatos, alacsony zsírtartalmú élelmiszerek? Ironikus módon csak most fedezzük fel, hogy az ultrafeldolgozott, sok népszerű étrendben megtalálható élelmiszerek inzulinrezisztenssé tesznek bennünket.

Az inzulinrezisztencia egy olyan kifejezés, amelyet manapság egyre többet hallani, főként azért, mert rengetegen küzdenek az elhízással és a cukorbetegséggel. De mi is ez pontosan? Az inzulinrezisztencia egy olyan állapot, amely során a sejtjeid már nem tudják sikeresen hormonként felhasználni az inzulint, hogy a cukrot a táplálékból a sejtjeidbe kísérjék. Amikor pedig a sejtjeid nem tudják felhasználni a glükózt üzemanyagként, nemcsak az energiád csökken, hanem a fel nem használt glükóz zsírként tárolódik. Ez a kiváltó oka a metabolikus szindrómának, amellyel kapcsolatban úgy fogalmaznak, hogy fennáll, ha az alábbi összetevők közül ötből három jelen van: elhízás, magas vérnyomás, magas trigliceridszint, magas vércukorszint vagy alacsony „jó” HDL-koleszterinszint. Abból, hogy a jelentések szerint az amerikaiak csupán 12 százalékának van rendben az anyagcseréje, arra következtethetünk, hogy kollektív egészségügyi problémával nézünk szembe.

Nézzük meg, hogyan kellene működnie az inzulinnak. Az inzulin cukortároló hormon. A hasnyálmirigy étkezés után bocsátja ki ezt a hormont, hogy az étkezésből származó cukrot a sejtjeidbe vezesse. Minél magasabb cukortartalmú egy étel, annál nagyobb mértékben szabadul fel inzulin. Az inzulin folyamatos beáramlása elárasztja sejtjeidet, túlterhelve azokat a receptorokat, amelyek lehetővé teszik, hogy a hormon elvégezze a feladatát. A receptorok a sejtek külső oldalán található kapuk, amelyek kinyílnak, és beengedik a hormonokat. Minél több inzulin árasztja el ezeket a kapukat, annál zsúfoltabbak lesznek ezek a kapuk – akár egy nagy sejtszintű dugó. Ekkor eljön a pillanat, amikor a sejtjeid érzéketlenné válnak az inzulinra. Ahhoz lehet ezt hasonlítani, mint amikor folyton arra kéred a házastársadat, hogy végezzen házimunkát – minél többet nyaggatod, annál kevésbé fogja meghallani a kérésedet. A sejtjei ugyanezt teszik az inzulinnal. Ha nem reagálnak az inzulinra, a felesleges inzulin és cukor zsírként raktározódik el. Azok a diéták, amelyek nem segítenek kezelni ezt az inzulinválaszt, eleve kudarcra ítélnek.

3. Az ingadozó kortizolszint

A kortizol az inzulin ellensége. Nem lehetsz stresszes, miközben építed az egészségedet. A kettő együtt nem működik. Amikor a kortizol emelkedik, az inzulin is emelkedik. Hogyan működik mindez? Térjünk vissza azokhoz a kalóriakorlátozó diétákhoz, amelyeket valamikor már valószínűleg kipróbáltál. Ezeknek a diétáknak a merevsége gyakran stresszel jár, amely megemeli a kortizolszintet. Elkezded csökkenteni az elfogyasztott kalóriák számát, amitől éhes és ingerlékeny leszel. Ez az újszerű, izgatott állapot üss vagy fuss! reakciót vált ki az agyadban, és az agy válaszként kortizolt bocsát a véráramba, jelezve a tested számára, hogy közeleg a baj. A szervezeted erre a jelzésre úgy reagál, hogy leállítja az emésztést, leállítja a zsírégetést, és megemeli a glükózszintet, így fizikailag felkészít ennek a stresszes helyzetnek a kezelésére. Ahogy a glükózszint emelkedik, az inzulin is emelkedik, hogy megfeleljen az új cukorigényeknek. Ismét inzulináradat borítja el a sejteket. Ebben az egészben a legnagyobb őrültség, hogy mindez úgy megy végbe, hogy egyetlen falat étel sem kerül a szádba.

Az ismétlődő kortizolcsúcsok akadályozzák a diéta eredményességét. Bármely merev diéta, amelyen következetesen végig kell küzdened magad, túl sokáig magasan tartja a kortizolszintet. De a kortizolkiugrások nem csak azért következnek be, mert a főnököd túlterhel a munkával, vagy mert veszekedtek a pároddal. A kortizol gyakorta akkor is megemelkedik, ha olyan diétát folytatsz, amely korlátoz, és nehezen illeszkedik az életmódodhoz. A kortizolszinted akkor is megemelkedhet, ha túlzásba viszed az edzést, és próbálod erővel egészségesen tartani a szervezetedet. Olyan nőkkel is találkoztam, akik annyira megszállottjai lettek a koplalással elért eredményeiknek, hogy egyre hosszabb ideig böjtöltek, és így állandó kortizoltúltengést generáltak. A kortizollal gyakran nem foglalkoznak a népszerű étrendek, pedig nyilvánvalóan kellene. Nem lehetsz állandóan stresszes állapotban, miközben próbálod pozitívan befolyásolni az egészségedet.

De nem kell ahhoz diétáznod, hogy a kortizolszinted felboruljon. A napi stressz is kortizolkiugrásokat okozhat. Rohanó női életmódnak nevezzük ezt. A kifejezést dr. Libby Weaver alkotta meg a Rushing Woman’s Syndrome (Rohanó női szindróma) című könyvében. Ennek az az oka, hogy a női test sokkal érzékenyebb a stressz okozta kilengésekre, mint a férfiak szervezete. Hormonálisan úgy vagyunk tervezve, hogy szaporodjunk, de ha a stressz fokozódik, az hormonális leállást vált ki. Amikor egy stresszreakció aktiválódik, az agyunk azt hiszi, hogy tigris üldöz minket. Abban a pillanatban átrendezi a hormonháztartásunkat, hogy neurokémiailag felkészüljünk a tigris elől való menekülésre. A hormonoknak ez az új felállása gyakran azt eredményezi, hogy a nemi hormonjaink csökkennek, az inzulinszintünk pedig emelkedik. Ha ez megtörténik, nem számít, milyen jó a diétánk, hány órát töltünk az edzőteremben, vagy milyen méregtelenítő programon veszünk részt, az egészség sérül.

Sok diéta, amelyet kipróbáltál, nem foglalkozik a kortizol ellenőrzésének szükségességével. Ezt észreveheted, amikor egy új diétát próbálsz bevezetni, közben viszont a rohanó nők életmódját éled.

4. A növekvő egészségtelen terhelés

A méreganyagok hizlalnak. Ez tényleg így van. Olyannyira, hogy a zsírképző kemikáliáknak egy új kategóriája még saját nevet is kapott. Ezek az obezogének. Amikor a testedet elárasztják a kemikáliák, a szervezeted nem tudja, hogyan bontsa le azokat, ezért zsírként tárolja. Ne feledd, hogy amikor legközelebb tükörbe nézel, és a makacs túlsúlyodat – ami sehogy sem akar lemenni – a megtestesült gonoszként látod, gondold át ennek a zsírnak a célját. Nem azért van ott, hogy idegesítsen. A szervezetednek szó szerint fogalma sincs, hogyan bontsa le az ételekben lévő kemikáliákat, ezért zsírraktárakba helyezi azokat, hogy ne károsítsák a létfontosságú szerveket. Ez egy zseniális módszer, amelyet a tested azért hozott létre, hogy hosszú távon túlélj.

Milyen kemikáliákat tartalmaznak az obezogének? A lista hosszú, de ez az öt legrosszabb a következő: BPA-(biszfenol-A-)műanyagok, ftalátok, atrazin, szerves ónok és perfluoroktánsav (PFOA). Bár a listán szereplő kemikáliák bőségesen megtalálhatók az élelmiszereinkben, a vízben, a szépségápolási termékeinkben, a tisztítószereinkben, az edényeinkben, sőt a ruházatunkban is, a könyv kedvéért leginkább az élelmiszerekből származó elhízásért felelős anyagokról fogok beszélni. Az élelmiszerekben található gyakori obezogének közé tartozik a nátrium-glutamát és a szójafehérje-izolátumok. Mindkettő gyakran megtalálható a súlycsökkentő shake-ekben. A túl sok inzulinhoz hasonlóan, amely blokkolja a receptorokat a sejtjeid külső falán, az obezogének is ezt teszik. Ezek is blokkolják a hormonális receptorhelyeket, lehetetlenné téve, hogy a hormonok bejussanak a sejtjeidbe, és elvégezzék a feladatukat. Ez drámaian tompíthatja a pajzsmirigyhormonoktól az inzulinig minden egyébnek a sejtekbe való bejutását, ami súlygyarapodáshoz, fáradtsághoz és ingadozó mentális egészséghez vezet.

A méregtelenítés, ezeknek a kemikáliáknak a szervezetből való kivonása számos egészségügyi problémát oldhat meg, beleértve a testsúlycsökkenéssel szembeni ellenállást, a pajzsmirigyproblémákat és az autoimmun betegséget is. Ha elolvasod a sok előrecsomagolt, diétás élelmiszer összetevőjét, látni fogod, hogy telis-tele vannak kemikáliákkal. Ne tévesszen meg ezeknek az élelmiszereknek a marketingje. Az olyan divatos szavak, mint a természetes, az alacsony kalóriatartalmú vagy a ketogén barát. Ezek súlyosan félrevezetők lehetnek. Az így megjelölt élelmiszerek tele lehetnek obezogénekkel. A 6. fejezetben megosztom veled a kerülendő összetevők listáját, hogy ez alapján könnyedén szelektálhass.

5. Az általános megközelítésmódok

Nincs olyan, hogy mindenki számára tökéletes étrend. Ebben a könyvben megmutatom, hogy ez különösen a nőkre igaz. Mindannyiunknak eltérő hormonális igényei vannak az élet különböző időszakaiban. Az étrendünknek pedig alkalmazkodnia kell ehhez az árapályhoz. Az egyik legnagyobb kár, amit valaha is elkövettek a nők egészségével szemben, az a megrögzött hit, hogy mindannyiunknak ugyanazt a diétát kell követnünk. A 6. fejezetből megtudhatod, hogy minden nemi hormonnak különböző az élelmiszerigénye. Az ösztrogén például szereti az alacsony szénhidráttartalmú diétát, míg a progeszteron egy kicsit magasabb szénhidrátterhelést kíván. Ez pedig azt jelenti, hogy variálnod kell a fogyasztandó ételeket a hormonjaid változásától függően. De hány diéta veszi ezt figyelembe? Ha például még aktívan menstruálsz, a legtöbb diéta akkor is ugyanazt eteti veled egész hónapban, ami valószínűleg a hormonjaid szükségletei ellen hat. Ha a posztmenopauzás időszakodban tartasz, és alacsony a hormontermelésed, a diéták figyelme nem terjed ki arra, hogy az életkorodnak megfelelő hormontermelést maximalizálja. A diéták, amelyeket nagy valószínűséggel kipróbáltál, egységes megközelítést alkalmaznak.